b'\n_START_ARTICLE_\nIkalawang Aklat ng mga Macabeo\n_START_SECTION_\nPaglalarawan\n_START_PARAGRAPH_\nKatulad ng sinundang Unang Aklat ng mga Macabeo, tinatalakay din sa mga pahina ng librong ito ang pagiging bayani ng taong nagngangalang Judas Macabeo at ng mga kapatid niya. Nilalahad rin dito ang ginawa nilang pagtatanggol sa kanilang pananampalataya at sambayanan. Sa katunayan, isa lamang itong buod ng limang mga aklat na pangkasaysayan, at naguulat ng mga kaganapan sa kasaysayan ng mga Hudyo mula mga 180 BK (panahon ng Dakilang Saserdoteng si Onias III) magpahanggang 161 BK (panahon ng kamatayan ni Nicanor). May mga bahaging umaagapay sa mga pangyayaring binabanggit sa unang kabanata ng Unang Aklat ng Macabeo. Pinaniniwalaang naganap ang mga pangyayaring nakapaloob sa aklat na ito noong mga 168 BK hanggang 135 BK, at nakapapalooban ng mga pagpapatotoo hinggil sa pagkakaroon ng kabilang-buhay, sa muling-pagkabuhay ng mga sumakabilang-buhay, ng purgatoryo, at ang walang-katapusang pagbibigay ng kaparusahan mga makasalanan. Ngunit, mas may damdamin ang Ikalawang Aklat ng mga Macabeo, kung ihahambing sa Una. At binigyang diin ang natatanging pananaw ng mga Hudyo. Kabilang sa paksa ang pagkakaroon ng "mariing pagpapahalaga sa pagiging tapat sa kautusan at sa gantimpala ng Diyos para sa mga martir ng pananampalataya."'